फुटसल लिगको समीकरण पूरा
अपराजित सामाखुसी फुटसल समूह ‘बी’ को विजेता बन्दै रेडबुल राष्ट्रिय फुटसल लिग च्याम्पियनसिपको क्वाटरफाइनल पुगेको छ । 
काठमाडौं — अपराजित सामाखुसी फुटसल समूह ‘बी’ को विजेता बन्दै रेडबुल राष्ट्रिय फुटसल लिग च्याम्पियनसिपको क्वाटरफाइनल पुगेको छ । सामाखुसीले अब समूह ‘ए’ को चौथो स्थानको धन्यन्तरीको सामना गर्नेछ । समूह ‘बी’ मा शंखमूलले ढुकुमाथि ४–३ को जित रच्यो भने स्तुपाले फुटसल भिलेजलाई ३–२ ले हरायो । चौरले शीर्षस्थानको सामाखुशीसँग ६–४ को हार बेहोर्दा रजनीले रेभविरुद्ध ७–२ को विजय पायो ।समूह ‘ए’ मा किकअफले खेलपूर्व शीर्षस्थानको बिजी फुटसललाई ९–६ ले पराजित गर्दै उक्त स्थानमा कब्जा जमायो । तेस्रो स्थानको धन्यन्तरीले बिजी ब्रदर्सलाई १०–३ ले पराजित गर्दा चौथो स्थानको स्वयम्भूले हरिसिद्धिविरुद्ध ९–७ को जित निकाल्यो । खुमलटारलाई १०–९ ले पराजित गरे पनि खालीबारी अर्को चरणमा पुग्न असफल रह्यो । समूहका शीर्ष ४ टोली क्वाटरफाइनल पुग्ने प्रावधान रहेको थियो । 